b"\n_START_ARTICLE_\nIan Harte\n_START_SECTION_\nLeeds United\n_START_PARAGRAPH_\nHarte begynte sin aktive karriere hos Home Farm FC, men meldte overgang til den engelske klubben Leeds United i 1995. Der spilte han i ni sesonger og spilte sammen med sin onkel og landslagskollega Gary Kelly. Hans posisjon som venstreback ble utfordret i 2000 etter at klubben kj\xc3\xb8pte inn Dominic Matteo, men sistnevnte ble omskolert til midtstopper og Harte beholdt dermed plassen. Han bidro sterkt til Leeds' europacupspill like etter \xc3\xa5rtusenskiftet, hvor han blant annet scorte p\xc3\xa5 frispark mot Deportivo La Coru\xc3\xb1a i kvartfinalen i Mesterligaen. Siden Leeds rykket ned til The Championship og fikk \xc3\xb8konomiske vanskeligheter i 2004, s\xc3\xa5 aksepterte klubben bud b\xc3\xa5de p\xc3\xa5 han og flere andre spillere.\n_START_SECTION_\nLevante\n_START_PARAGRAPH_\nHan signerte deretter en kontrakt med den spanske klubben Levante, som nettopp hadde rykket opp i La Liga, og Harte fikk ogs\xc3\xa5 \xc3\xa6ren av \xc3\xa5 score klubbens f\xc3\xb8rste m\xc3\xa5l p\xc3\xa5 41 \xc3\xa5r i den \xc3\xb8verste serien i kampen mot Real Sociedad. Han ble deretter skadet i januar 2005 og kom ikke til \xc3\xa5 spillere flere kamper ut 2004/2005-sesongen og m\xc3\xa5tte se at klubben rykket ned mot slutten av sesongen til tross for at klubben hadde h\xc3\xb8yeste plassering som nummer fem p\xc3\xa5 tabellen. Oppholdet i Segunda Divisi\xc3\xb3n ble kortvarig, og Harte var en av Levantes viktigste spillere med ni scoringer i alle turneringer, som hjalp klubben opp igjen p\xc3\xa5 f\xc3\xb8rste fors\xc3\xb8k. Harte ble skadet igjen i august 2006 og fikk problemer med \xc3\xa5 spille seg inn p\xc3\xa5 f\xc3\xb8rstelaget igjen da han kom tilbake etter skaden. F\xc3\xb8r 2007/2008-sesongen ble sparket igang fikk han dermed beskjed fra manager Abel Resino om at han kunne finne seg en ny klubb.\n_START_SECTION_\nSunderland\n_START_PARAGRAPH_\nHarte dro tilbake til England, hvor han etter \xc3\xa5 ha pr\xc3\xb8vespilt for en kortere periode, skrev under p\xc3\xa5 en ett\xc3\xa5rskontrakt med Sunderland AFC og ble gjenforent med sin tidligere landslagskollega Roy Keane. Harte fikk kun \xc3\xa5tte kamper for klubben og ble satt p\xc3\xa5 overgangslisten i januar 2008, f\xc3\xb8r han og syv andre spillere ble l\xc3\xb8slatt fra kontrakten i juni 2008. I l\xc3\xb8pet av sommeren og h\xc3\xb8sten 2008 var han p\xc3\xa5 pr\xc3\xb8vespill hos b\xc3\xa5de Wolverhampton Wanderers FC, Sheffield United FC, Charlton Athletic FC og norske V\xc3\xa5lerenga, men ble enten ikke funnet god nok eller takket nei til kontraktstilbud.\n_START_SECTION_\nBlackpool\n_START_PARAGRAPH_\nHan signerte omsider under p\xc3\xa5 en kortvarig kontrakt hos Blackpool FC i midten av desember 2008 etter \xc3\xa5 ha tilbragt noen uker p\xc3\xa5 pr\xc3\xb8vespill for klubben, men spilte kun fire kamper for de oransje f\xc3\xb8r hans kontrakt ble kansellert allerede i begynnelsen av februar 2009. Harte aksepterte deretter et kontraktstilbud fra skotske St. Mirren FC, men trakk seg ut av avtalen f\xc3\xb8r noen kontrakt hadde blitt signert.\n_START_SECTION_\nCarlisle United\n_START_PARAGRAPH_\nDen 29. mars 2009 skrev han under p\xc3\xa5 en ett\xc3\xa5rskontrakt med Carlisle United FC i Football League One. Der etablerte han seg p\xc3\xa5 f\xc3\xb8rstelaget og spilte klubben frem til finalen i Football League Trophy i mars 2010, som de tapte til fordel for Southampton FC. Harte ble for \xc3\xb8vrig ogs\xc3\xa5 klubbens toppscorer 2009/2010-sesongen, med 19 m\xc3\xa5l totalt fra forsvarsposisjon og ble valgt ut p\xc3\xa5 PFA Team of the Year 2010 for League One.\n_START_SECTION_\nReading\n_START_PARAGRAPH_\nP\xc3\xa5 overgangsvinduets siste dag i august 2010 signerte han under p\xc3\xa5 en to\xc3\xa5rskontrakt med Reading FC p\xc3\xa5 en overgangssum verdt 100 000 pund. Han scorte i sin debut p\xc3\xa5 straffe mot Crystal Palace FC, og har siden v\xc3\xa6rt en av klubbens faste eksekut\xc3\xb8r b\xc3\xa5de p\xc3\xa5 straffer og frispark. Han ble ogs\xc3\xa5 tatt ut p\xc3\xa5 PFA Team of the Year 2011 for Championship.\n_START_SECTION_\nBournemouth\n_START_PARAGRAPH_\nDen 27. juni 2013 ble det klart at Harte meldte overgang til AFC Bournemouth, hvor han skrev under p\xc3\xa5 en ett\xc3\xa5rig kontraktavtale. Etter \xc3\xa5 ha spilt klubben opp til Premier League ble Harte en av flere spillere som ble frigitt av klubben ved sesongslutt. I slutten av august 2015 meldte Harte p\xc3\xa5 Twitter at han valgte \xc3\xa5 legge opp som fotballspiller.\n_START_SECTION_\nInternasjonal karriere\n_START_PARAGRAPH_\nHarte fikk sin debut for Irland i en kamp mot Kroatia i 1996 og deltok i Irlands kvalifiseringskamper til VM i fotball 1998. Han spilte ogs\xc3\xa5 alle kvalifiseringskampene mot VM i fotball 2002 som den eneste irske spilleren, og ble f\xc3\xb8lgelig en del av den endelige troppen som fikk delta i mesterskapet. I perioden etter VM fikk han konkurranse om plassen p\xc3\xa5 landslaget av John O'Shea, og ble flere ganger oversett av landslagstrener Brian Kerr. Hans siste kamp for Irland kom i 2007, og han har siden ikke blitt tatt ut."